**ШОФЬОР НА ТЕЖКОТОВАРЕН АВТОМОБИЛ ЗАГИВА, ДВИЖЕЙКИ СЕ С НЕСВАЛЕН КОШ**

**I. Обстоятелства:**

Пострадалото лице е назначено на длъжност „шофьор - тежкотоварен автомобил’’ в дружество, което участва при изграждането на АМ „Марица’’. По време на инцидента лицето е шофирало самосвал с вдигнат кош по строящия се Лот 1 на АМ „Марица’’. При преминаване на камиона под селскостопански надлез вдигнатият кош се удря в носещите греди на надлеза, вероятно поради несъобразяване с височината му. От удара шофьорът изхвърча от камиона и пада на магистралата. Кошът се отделя от камиона и остава на платното. Камионът, продължавайки няколко метра, прави обратен завой срещу посоката на движение, преминава през другото платно излиза от трасето. Пострадалото лице е намерено на асфалта на около 4-5 метра от коша на самосвала с черепно-мозъчна травма и е починало в линейката, пристигнала на мястото на инцидента.

**II. Причини за злополуката, нарушени нормативните актове и лица, допуснали нарушения:**

1. Работодателят, в нарушение на изискванията на чл. 142, ал. 4, предл. 2 от КТ, е допуснал продължителността на работната седмица при сумирано изчисляване на работното време да надвишава 56 часа по отношение на пострадалото лице, на длъжност „шофьор - тежкотоварен самосвал – 12 и повече тона“.

Нарушението е извършено в седмицата, и деня на инцидента включително, на гореописания обект, видно от представения индивидуален дневник за отчитане на работното време на шофьора**.**

2. Видно от представения при проверката по документи индивидуален дневник за отчитане на работното време на пострадалия шофьор, работодателят е допуснал продължителността на работния ден на пострадалото лице да надвиши 12 часа при сумирано отчитане на работното време, в нарушение на изискванията на чл. 142, ал. 2, предл. 1 от КТ.

3. Видно от представения при проверката по документи индивидуален дневник за отчитане на работното време на пострадалия шофьор е нарушена непрекъснатата междудневна почивка на работника, която не може да бъде по-малко от 12 часа, в нарушение на изискванията на чл. 152 от КТ.

4. Видно от представените инструкции за безопасна работа с моторни превозни средства и с тежкотоварен автомобил, същите са непълни и не съдържат цялата необходима информация, съдържаща изискванията за безопасност и здраве при работа, в нарушение на изискванията на чл. 166, ал. 3, т.2 и т. 3 от Наредба № 7 за минималните изисквания за ЗБУТ на работните места и при използването на работно оборудване /обн. ДВ бр.88 / 1999 г., изм. и доп./, а именно: не съдържат изискването шофьорите на тежкотоварни автомобили да не потеглят на път преди да се убедят, че кошът на самосвала им е свален.

5. Работодателят не е изпълнил изискването документацията по оценяване на риска да удостоверява препоръчани мерки от оценителите, както и приетите такива, сроковете и отговорни лица за предотвратяване, намаляване, ограничаване и контрол на риска и начини на контрол на изпълнението на тези мерки при обследваната опасност от неправилно манипулиране с автомобила /карта №7 за оценка на риска за длъжността „шофьор, тежкотоварен самосвал – 12 и повече тона”/, видно от представената програма за отстраняване или намаляване на риска, в нарушение на разпоредбата на чл.20, ал.3, т.9 и т.10 от НАРЕДБА № 5 от 11.05.1999 г. за реда, начина и периодичността на извършване на оценка на риска /обн., ДВ, бр. 47 от 21.05.1999 г./.

По време на проверката са констатирани и други нарушения на трудовото законодателство, нямащи пряко отношение към трудовата злополука.

**III. Предприети мерки:**

Дадени са предписания за всяко констатирано нарушение и е потърсена административно наказателна отговорност на работодателя за установеното в т.1 нарушение.